COVID-19 узыфэр зэуалIэхэм щеIэзэ сымаджэщхэм я лэжьакIуэхэр пIалъэкIэ щыпсэунущ «Кхъужьей хадэ» зыгъэпсэхупIэм
Къэбэрдей-Балъкъэрым и Iэтащхьэ КIуэкIуэ Казбек пщэрылъ зэращищIам тету, «Кхъужьей хадэ» санаторэм и унэхэм ящыщ зыр, цIыхуи 150-м ятещIыхьауэ, хузэрагъэпэщащ коронавирус узыфэ зэрыцIалэр зыпкърытхэм щеIэзэ сымаджэщхэм щыIэ дохутырхэмрэ медицинэ лэжьакIуэхэмрэ пIалъэкIэ щыпсэуным икIи лэжьапIэ нэужьым зыщагъэпсэхужыным. Апхуэдэ унафэм лъабжьэ хуэхъуар COVID-19 узыфэр зэуалIэхэр нэхъыбэ зэрыхъурщ икIи абы ипкъ иткIэ а лэжьыгъэм къыхашэ медицинэ гупхэм я бжыгъэми зэрыхагъэхъуарщ.
«Ди медицинэ лэжьакIуэхэр, вирусым пэщIэтынымкIэ къалэнышхуэ дыдэхэр нобэ зи пщэ къыдэхуахэу COVID-19-р зыпкърытхэр зыгъэхъужхэр щытыкIэ къызэрымыкIуэ итщ. Ахэр псэкIи къарукIи гугъу йохь. Абыхэм я лэжьыгъэр тэмэму зэтеухуауэ щытынымкIэ мыхьэнэшхуэ иIэщ я зыгъэпсэхугъуэ зэманыр сыткIи зыхуей хуэзауэ къызэгъэпэщыныр», — жиIащ КIуэкIуэ Казбек. Абы республикэм и дохутырхэмрэ медицинэ лэжьакIуэхэмрэ фIыщIэшхуэ яхуищIащ я къару емыблэжу зэрылажьэм, яхэлъ къэмылэнджагъэм, я Iэзагъэм папщIэ.
КъБР-м къыбгъэдэкIыу ФедерацэмкIэ Советым хэт Къанокъуэ Арсен и жэрдэмкIэ, медицинэ лэжьакIуэхэм нэхъ пасэу хухахащ «Синдика» хьэщIэщыр. ЩIыналъэм и Iэтащхьэм сенаторым фIыщIэ хуищIащ апхуэдэ гулъытэм папщIэ, республикэм къызэрыдэIэпыкъум щхьэкIэ.
Instagram социальнэ сетым щиIэ напэкIуэцIым республикэм и УнафэщIым КъБР-м и цIыхухэр къыщыхуриджащ, щытыкIэм и гугъуагъыр къалъытэу, зыгъэпсэхугъуэ махуэ зэкIэлъыкIуэхэм сакъыну: «Си хэкуэгъу лъапIэхэ! Мы махуэхэм наIуэ къащIынущ узыфэм зиубгъуныр зэрызэтетIыгъэ щIыкIэр. А махуэхэр дэ зэрыдгъакIуэм куэдкIэ елъытауэ щытынущ узыфэм зэрызиубгъу псынщIагъыр зыхуэдэнур. IэщIагъэлIхэм къызэралъытэмкIэ, узыфэм цIыху нэхъыбэ щIызэщIищтэм и щхьэусыгъуэ нэхъыщхьэу щытыр зэIыхьлыхэр зэрызэкIэлъыкIуэрщ. Абы къыхэкIыу хэкъузауэ фыкъыхузоджэ накъыгъэ махуэшхуэхэр зи гъусэу фыпсэу фи Iыхьлыхэм фрагъусэу фи унагъуэхэм щывгъэкIуэну. Iэмал зэриIэкIэ нэхъ мащIэ фщIы фи ныбжьэгъухэмрэ благъэхэмрэ фаIущIэнри. Псори фыузыншэну! Зыфхъумэж!», — къыхигъэщащ КIуэкIуэ К. В.
КъБР-м и Iэтащхьэмрэ Правительствэмрэ
я пресс-IуэхущIапIэ.
